CELEX: 32018D1696
Language: sk
Date: 2018-07-13 00:00:00
Title: Vykonávacie rozhodnutie Rady (EÚ) 2018/1696 z 13. júla 2018 o pravidlách fungovania výberovej komisie podľa článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry

12.11.2018   
               
               
                  SK
               
               
                  Úradný vestník Európskej únie
               
               
                  L 282/8
               
            
         VYKONÁVACIE ROZHODNUTIE RADY (EÚ) 2018/1696
         z 13. júla 2018
         o pravidlách fungovania výberovej komisie podľa článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (1), a najmä na jeho článok 14 ods. 3,
         so zreteľom na návrh Európskej komisie,
         keďže:
         
                     (1)
                  
                  
                     V nariadení (EÚ) 2017/1939 sa stanovuje, že Európsky parlament a Rada na základe vzájomnej dohody vymenujú hlavného európskeho prokurátora vybraného z užšieho zoznamu kvalifikovaných uchádzačov, ktorý vypracovala výberová komisia. Výberovú komisiu tvorí dvanásť osôb vybraných spomedzi bývalých členov Súdneho dvora a Dvora audítorov, bývalých národných členov Eurojustu, členov najvyšších súdnych orgánov členských štátov alebo prokuratúr členských štátov a uznávaných odborníkov v oblasti práva. Jednu z vybraných osôb navrhne Európsky parlament. Rada stanoví pravidlá fungovania výberovej komisie.
                  
               
                     (2)
                  
                  
                     V nariadení (EÚ) 2017/1939 sa tiež stanovuje, že Rada vymenuje každého európskeho prokurátora spomedzi troch uchádzačov nominovaných každým členským štátom po doručení odôvodneného stanoviska tejto výberovej komisie.
                  
               
                     (3)
                  
                  
                     Postup výberu hlavného európskeho prokurátora a európskych prokurátorov by mal byť kľúčovým prvkom na zabezpečenie ich nezávislosti.
                  
               
                     (4)
                  
                  
                     Pravidlá fungovania výberovej komisie by mali zabezpečiť, aby výberová komisia mala pri vykonávaní svojej práce potrebnú nezávislosť a nestrannosť.
                  
               
                     (5)
                  
                  
                     Preto by sa mali stanoviť pravidlá fungovania výberovej komisie,
                  
               PRIJALA TOTO ROZHODNUTIE:
         
            Článok 1
            Pravidlá fungovania výberovej komisie podľa článku 14 ods. 3 nariadenia (EÚ) 2017/1939 sú stanovené v prílohe k tomuto rozhodnutiu.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 13. júla 2018
            
               
                  Za Radu
               
               
                  predseda
               
               H. LÖGER
            
         
         
            (1)  Ú. v. EÚ L 283, 31.10.2017, s. 1.
      
      
         
            PRÍLOHA
            
               PRAVIDLÁ FUNGOVANIA VÝBEROVEJ KOMISIE
            
            I.   Úloha
            Výberová komisia vypracuje v súlade s článkom 14 ods. 3 nariadenia (EÚ) 2017/1939 (1) pred vymenovaním hlavného európskeho prokurátora Európskym parlamentom a Radou užší zoznam kvalifikovaných uchádzačov na funkciu hlavného európskeho prokurátora. Poskytne tiež odôvodnené stanovisko o kvalifikácii uchádzačov nominovaných na funkciu európskeho prokurátora v súlade s článkom 16 ods. 2 nariadenia (EÚ) 2017/1939. Rada vymenuje európskych prokurátorov po získaní kvalifikovaného stanoviska.
            II.   Zloženie a funkčné obdobie
            Výberovú komisiu tvorí 12 osôb, ktoré sú v čase svojho vymenovania bývalými členmi Súdneho dvora a Dvora audítorov, bývalými národnými členmi Eurojustu, členmi najvyšších súdnych orgánov členských štátov alebo prokuratúr členských štátov alebo uznávanými odborníkmi v oblasti práva. Všetci členovia musia v čase svojho vymenovania spĺňať aspoň jedno z vyššie uvedených kritérií.
            Členov výberovej komisie Rada vymenuje na návrh Komisie na obdobie štyroch rokov. Jednu z vybraných osôb navrhne Európsky parlament. Ak členovi zanikne funkcia pred uplynutím tohto obdobia, na zostávajúcu časť funkčného obdobia sa nahradí v súlade s takým istým postupom, a to čo najskôr po ukončení členstva. Funkčné obdobie členov výberovej komisie možno obnoviť jedenkrát.
            III.   Predsedníctvo a sekretariát
            Výberovej komisii predsedá jeden z jej členov, ktorého na tento účel členovia výberovej komisie zvolili väčšinovým hlasovaním. Za sekretariát výberovej komisie je zodpovedná Komisia. Sekretariát poskytuje výberovej komisie pri jeho činnosti potrebnú administratívnu podporu vrátane prekladu dokumentov. Zároveň zašle Európskemu parlamentu a Rade užší zoznam kvalifikovaných kandidátov na funkciu hlavného európskeho prokurátora a Rade príslušné odôvodnené stanoviská o kvalifikácii kandidátov na plnenie úloh európskych prokurátorov.
            IV.   Rokovania a uznášaniaschopnosť
            Rokovania výberovej komisie sú dôverné a neverejné. Výberová komisia je uznášaniaschopná, ak sú prítomní najmenej deviati členovia.
            Rozhodnutia výberovej komisie sa prijímajú na základe konsenzu. Ak však člen požiada o hlasovanie, rozhodnutie sa prijíma jednoduchou väčšinou prítomných členov. V prípade rovnosti hlasov má rozhodujúci hlas predseda. Rovnaké pravidlá sa tiež uplatňujú na určenie jazykového režimu, ako sa uvádza v pravidle X.
            V.   Podávanie návrhov výberovej komisii a žiadosti o dodatočné informácie
            Po doručení prihlášok na pozíciu hlavného európskeho prokurátora zašle sekretariát tieto prihlášky všetkým členom výberovej komisie. To isté platí pre nominácie na pozíciu európskeho prokurátora vrátane sprievodných dokumentov predložených členskými štátmi.
            Výberová komisia môže požiadať uchádzačov o poskytnutie dodatočných informácií alebo iných materiálov, ktoré výberová komisia považuje za potrebné pri svojich rokovaniach a v prípade nominácií na funkciu európskeho prokurátora vládu členského štátu, ktorá kandidáta nominovala, aby poskytla takéto informácie alebo materiály.
            VI.   Preskúmanie prihlášky a pohovor
            1.   Postup vymenovania hlavného európskeho prokurátora
            Po prijatí prihlášok uchádzačov výberová komisia tieto prihlášky preskúma, pričom prihliadne na požiadavky stanovené v článku 14 ods. 2 nariadenia (EÚ) 2017/1939, ktoré sa bližšie uvádzajú v oznámení o voľnom pracovnom mieste. Uchádzači, ktorí nespĺňajú podmienky oprávnenosti, budú vylúčení z ďalších krokov postupu. Výberová komisia na základe dokumentácie a informácií uvedených v prihláške alebo predložených na základe žiadosti podľa pravidla V určí poradie uchádzačov, ktorí spĺňajú požiadavky podľa ich kvalifikácie a skúseností. Výberová komisia pozve na pohovor dostatočný počet najvyššie hodnotených uchádzačov, čo jej umožní zostaviť užší zoznam v súlade s pravidlom VII ods. 1. Pohovor prebieha osobne.
            Uchádzači, ktorí nespĺňajú požiadavky oprávnenosti alebo ktorí nie sú pozvaní na pohovor pred výberovou komisiou, budú informovaní o dôvodoch. Uchádzač môže na toto rozhodnutie reagovať, pričom uvedie dôvody, prečo nesúhlasí s hodnotením výberovej komisie. Výberová komisia následne opätovne posúdi prihlášku uchádzača a písomne ho informuje o svojom závere. Uchádzači, ktorí sú vylúčení z výberového konania, môžu predložiť Rade sťažnosť v zmysle článku 90 ods. 2 služobného poriadku úradníkov stanovenom v nariadení Rady (EHS, Euratom, ESUO) č. 259/68 (2) (ďalej len „služobný poriadok“).
            2.   Postup vymenovania európskych prokurátorov
            Po doručení nominácií výberová komisia tieto nominácie preskúma, pričom prihliadne na požiadavky stanovené v článku 16 ods. 1 nariadenia (EÚ) 2017/1939. Výberová komisia pozve nominovaných uchádzačov na pohovor. Pohovor prebieha osobne.
            V prípade, že nominovaný uchádzač stiahne svoju nomináciu pred uskutočnením pohovoru, výberová komisia prostredníctvom svojho sekretariátu požiada dotknutý členský štát, aby vymenoval nového kandidáta.
            VII.   Zistenia a odôvodnené stanovisko
            1.   Hlavný európsky prokurátor
            Výberová komisia na základe svojich zistení z preskúmania prihlášky a pohovoru zostaví užší zoznam troch až piatich uchádzačov, ktorý predloží Európskemu parlamentu a Rade. Poskytne dôvody, prečo do užšieho zoznamu vybrala uvedených uchádzačov. Uchádzači, ktorí nie sú zaradení do užšieho zoznamu, budú informovaní o dôvodoch.
            Výberová komisia určí poradie uchádzačov podľa ich kvalifikácie a skúseností. Poradie zohľadňuje preferenciu výberovej komisie a pre Európsky parlament a Radu nie je záväzné. Uchádzači, ktorí nie sú zaradení do užšieho zoznamu kvalifikovaných uchádzačov vypracovaného výberovou komisiou, môžu predložiť Rade sťažnosť v zmysle článku 90 ods. 2 služobného poriadku.
            2.   Európski prokurátori
            Výberová komisia na základe svojich zistení z preskúmania prihlášky a pohovoru sformuluje stanovisko ku kvalifikácii uchádzačov na plnenie úloh európskych prokurátorov a výslovne uvedie, či uchádzač spĺňa alebo nespĺňa podmienky uvedené v článku 16 ods. 1 nariadenia (EÚ) 2017/1939. Výberová komisia uvedie dôvody svojho stanoviska.
            V prípade, že nominovaní uchádzači nespĺňajú podmienky stanovené v článku 16 ods. 1 nariadenia (EÚ) 2017/1939, výberová komisia prostredníctvom svojho sekretariátu požiada príslušný členský štát, aby nominoval zodpovedajúci počet nových kandidátov.
            Výberová komisia určí poradie kandidátov podľa ich kvalifikácie a skúseností. Poradie zohľadňuje preferenciu výberovej komisie a pre Radu nie je záväzné.
            VIII.   Finančné ustanovenia
            Členovia výberovej komisie, ktorí musia cestovať z miesta bydliska, aby si mohli plniť svoje úlohy, majú nárok na náhradu svojich výdavkov a na príspevok v súlade s článkom 9 nariadenia Rady (EÚ) 2016/300 (3).
            Príslušné výdavky znáša Rada.
            IX.   Osobné údaje
            Spracovanie osobných údajov v súvislosti s prácou výberovej komisie prebieha v rámci zodpovednosti Komisie v súlade s nariadením Európskeho parlamentu a Rady (ES) č. 45/2001 (4). Pravidlá uplatniteľné na bezpečnosť a prístup k informáciám spracovávaným v súvislosti s prácou výberovej komisie, sú pravidlami vzťahujúcimi sa na Komisiu.
            X.   Jazykový režim
            Výberová komisia na základe návrhu svojho predsedu určí pracovný(-é) jazyk(-y) výberovej komisie so zreteľom na jazyky, ktorými bežne hovoria jej členovia.
            
               (1)  Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017, s. 1).
            
               (2)  Nariadenie Rady (EHS, Euratom, ESUO) č. 259/68 z 29. februára 1968, ktorým sa ustanovuje Služobný poriadok úradníkov a Podmienky zamestnávania ostatných zamestnancov Európskych spoločenstiev (Služobný poriadok) (Ú. v. ES L 56, 4.3.1968, s. 1).
            
               (3)  Nariadenie Rady (EÚ) 2016/300 z 29. februára 2016, ktorým sa určujú funkčné požitky vysokopostavených verejných činiteľov EÚ (Ú. v. EÚ L 58, 4.3.2016, s. 1).
            
               (4)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).